APSTIPRINĀTS

Ar valsts pētījumu programmas

“Latvijas mantojums un nākotnes izaicinājumi valsts ilgtspējai”

īstenošanas un uzraudzības komisijas

2018.gada 25.septembra lēmumu Nr.1

**Valsts pētījumu programmas “Latvijas mantojums un nākotnes izaicinājumi valsts ilgtspējai” projektu pieteikumu atklātā konkursa nolikums**

**I. Vispārīgie jautājumi**

1. Nolikums nosaka valsts pētījumu programmas “Latvijas mantojums un nākotnes izaicinājumi valsts ilgtspējai” (turpmāk – programma) projektu pieteikumu atklāta konkursa (turpmāk – konkurss) organizēšanu un īstenošanu, ievērojot Ministru kabineta 2018.gada 4.septembra noteikumus Nr. 560 “Valsts pētījumu programmu projektu īstenošanas kārtība” (turpmāk – MK noteikumi) un Ministru kabineta 2018.gada 12.septembra rīkojumu Nr.433 “Par valsts pētījumu programmu “Latvijas mantojums un nākotnes izaicinājumi valsts ilgtspējai”” (turpmāk – MK rīkojums).

2. Nolikums izstrādāts pamatojoties uz MK noteikumu 16.punktu.

3. Projekta īstenošanas termiņš ir 36 mēneši, sākot no MK noteikumu 43.punktā minētā līguma parakstīšanas dienas, kur viena posma īstenošanas termiņš ir 12 mēneši.

4. Konkursam pieejamais kopējais piešķirtais[[1]](#footnote-1) valsts budžeta finansējums ir 3 111 141 *euro*, tajā skaitā līdz septiņiem procentiem no minētā kopējā piešķirtā finansējuma ir paredzēts, lai segtu ar programmas īstenošanas nodrošināšanas pasākumiem saistītos izdevumus atbilstoši MK noteikumu 36. un 37.punktam.

5. Viena projekta pieteikuma minimālais finansējums ir ne mazāks kā 400 000 *euro* un maksimālais finansējums ir ne lielāks kā 600 000 *euro*.

6. Latvijas Zinātnes padome (turpmāk – padome) izsludina konkursu MK noteikumu 17.punkta noteiktajā kārtībā.

7. Padome konkursa sludinājumā norāda:

7.1. konkursa nosaukumu;

7.2. konkursa kopējo finansējumu;

  7.3. projektu pieteikumu iesniegšanas termiņu;

7.4. tīmekļa vietni, kurā norādīta nepieciešamā informācija projektu pieteikumu iesniegšanai.

8. Projektu pieteikumu iesniegšanas termiņš ir 30 kalendārās dienas, sākot no konkursa izsludināšanas dienas.

9. Vienā projekta pieteikumā projekta pieteikuma iesniedzējs norāda tikai vienu no MK rīkojuma 6.punktā norādītajiem uzdevumiem. Projekta pieteikuma iesniedzējs var iesniegt vairākus projekta pieteikumus.

10. Projekta īstenošanas laikā ir sagaidāms viens vai vairāki MK noteikumu 12.punktam atbilstoši projekta rezultāti, kurus projekta pieteikuma iesniedzējs norāda šī nolikuma 1.pielikumā “Projekta pieteikums” (turpmāk – projekta pieteikums).

**II. Projekta pieteikuma iesniedzēja un sadarbības partnera dalības nosacījumi projektā**

11. Projekta pieteikuma iesniedzējs atbilst MK noteikumu 2.12. un 9.1.apakšpunktā noteiktajam. To apliecina, iesniedzot zinātniskās institūcijas finanšu vadības un grāmatvedības politiku un finanšu apgrozījuma pārskatu (projekta pieteikuma G daļa “Finanšu apgrozījuma pārskata veidlapa”) par 2017.gadu. Ja zinātniskajai institūcijai ir privātie investori, tā aizpilda/noformē apliecinājumu par ar projekta pieteikumu saistītās pētniecības rezultātu neizmantošanu komerciāliem mērķiem. Minētos dokumentus pievieno projekta pieteikuma iesniedzējs – D daļai “Projekta iesniedzēja apliecinājums”, sadarbības partneris – E daļai “Projekta sadarbības partnera – zinātniskās institūcijas apliecinājums”, sadarbības partneris – valsts institūcija – F daļai “Projekta sadarbības partnera – valsts institūcijas apliecinājums” un iesniedz atbilstoši nolikuma 2.pielikumam “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika” (turpmāk – iesniegšanas metodika).

12. Sadarbības partneris atbilst MK noteikumu 2.18.apakšpunktā noteiktajam. Sadarbības partneri projekta pieteikuma iesniedzējs piesaista, ievērojot MK noteikumu 9.3.apakšpunktu.

13. Ja attiecīgais projekta pieteikuma iesniedzējs vai sadarbības partneris ir atzīts kā atbilstošs pētniecības organizācijas definīcijai 2018.gada pirmajā vai otrajā fundamentālo un lietišķo pētījumu projektu konkursā, šī nolikuma 11.punktā minēto finanšu vadības un grāmatvedības politiku un finanšu apgrozījuma pārskatu neiesniedz.

14. Lai apliecinātu sadarbību projekta ietvaros, projekta pieteikuma iesniedzējs nodrošina, ka projekta sadarbības partneris paraksta projekta pieteikuma E daļu “Projekta sadarbības partnera – zinātniskās institūcijas apliecinājums” un/vai F daļu “Sadarbības partnera – valsts institūcijas apliecinājums”, kuru projekta pieteikumu iesniedzējs pievieno projekta pieteikumam.

15. Projekta īstenošanas ietvaros sadarbības partneris var pretendēt uz finansējuma saņemšanu netiešajām attiecināmajām izmaksām proporcionāli tiešajām attiecināmajām izmaksām, ievērojot MK noteikumu 14.2.apakšpunktu.

16. Ja sadarbības partneris projekta īstenošanā iesaistās tostarp ar cilvēkresursiem, tad tie projekta īstenošanā piedalās kā galvenie izpildītāji vai izpildītāji, tostarp studējošie. Informāciju par sadarbības partnera iesaisti projekta īstenošanā ar cilvēkresursiem norāda projekta pieteikuma A daļas “Vispārīga informācija” 2.nodaļā “Zinātniskā grupa”.

**III. Zinātniskās grupas** **dalības nosacījumi projektā**

17. Zinātniskās grupas un zinātniskā personāla sastāvs ir noteikts MK noteikumu 2.21. un 2.22.apakšpunktā.

18. Projekta vadītājam, projekta galvenajam (–iem) izpildītājam (–iem) un projekta izpildītājam (–iem) noteiktās prasības un kompetence atbilst MK noteikumu 2.13., 2.14. un 2.15.apakšpunktā noteiktajam.

19. Konkursa ietvaros un programmas projektu īstenošanā zinātnieks kā projekta vadītājs var būt norādīts tikai vienā projekta pieteikumā. Ja zinātnieks kā projekta vadītājs ir norādīts divos vai vairāk projektu pieteikumos, reģistrē   projekta pieteikumu, kurš pirmais ir iesniegts Nacionālajā zinātniskās darbības informācijas sistēmā (tīmekļa vietne – <https://sciencelatvia.lv>) (turpmāk – informācijas sistēma), un pārējos projektu pieteikumus noraida kā neatbilstošus MK noteikumu 19.3.apakšpunktā noteiktajam administratīvajam kritērijam un šā nolikuma nosacījumiem par zinātniskās grupas dalības nosacījumiem projektā.

20. Projekta vadītājs, projekta galvenais izpildītājs un projekta izpildītājs, kurš nav šā nolikuma 21.punktā minētais augstskolā studējošais projektā, piedalās atbilstoši šādām prasībām:

20.1. vienā projekta pieteikumā norādītā slodze nepārsniedz 1,0 pilna laika ekvivalenta izteiksmē;

20.2. citos projektu pieteikumos un citu programmas projektu īstenošanā var būt norādīti kā projekta galvenais izpildītājs vai projekta izpildītājs, kurš nav šā nolikuma 21.punktā minētais augstskolā studējošais, ar nosacījumu, ka dalība citos projektu pieteikumos un  citos programmas projektos kopumā nepārsniedz slodzi 1,0 pilna laika ekvivalenta izteiksmē;

20.3. ja nav ievēroti šī nolikuma 20.2.apakšpunktā minētie nosacījumu par slodzi, informācijas sistēmā reģistrē tikai tos projekta pieteikumus, kuri ir iesniegti visagrāk un atbilst šī nolikuma 20.2.apakšpunktā minētajai slodzei, savukārt turpmākos informācijas sistēmā iesniegtos projektu pieteikumus noraida kā neatbilstošus MK noteikumu 19.3.apakšpunktā noteiktajam administratīvajam kritērijam un šā nolikuma nosacījumiem par zinātniskās grupas dalības nosacījumiem projektā;

20.4.  šajā punktā minētās slodzes ievēro, slēdzot līgumu par projekta īstenošanu.

21. Viena projekta izpildē pētnieciskajā darbā iesaistīto augstskolā studējošo, tostarp doktorantu, (turpmāk – studējošie) slodze kopā ir vismaz 3,0 pilna darba laika ekvivalenta izteiksmē vidēji projekta īstenošanas laikā.

22. Katram studējošajam slodze ir vismaz 0,25 pilna darba laika ekvivalenta izteiksmē attiecīgajā projekta īstenošanas posmā, ievērojot šī nolikuma 3.punktu.

23. Ja studējošais projekta īstenošanas laikā pabeidz noteikta līmeņa studijas un ne vēlāk kā četru mēnešu laikā uzsāk nākamā līmeņa studijas, minēto četru mēnešu periodā ir spēkā šī nolikuma 21. un 22.punktā noteiktais par studējošā iesaisti projekta izpildē.

24. Ja studējošais projekta īstenošanas laikā pabeidz studijas, tad šī nolikuma 21. un 22.punktā noteiktais par studējošā iesaisti projekta izpildē ir piemērojams 12 mēnešus no lēmuma par eksmatrikulāciju pieņemšanas dienas.

**IV. Atbalstāmās darbības un izmaksas**

25. Projekta ietvaros ir atbalstāmas darbības, kas noteiktas MK noteikumu 11.punktā.

26. Projekta pieteikuma iesniedzējs aizpilda projekta pieteikuma H daļu “Darbības, kurām nav saimnieciska rakstura”, kurā sniegta informācija par projekta pieteikumā plānoto darbību atbilstību MK noteikumu 2.2.apakšpunktam.

27. Projekta pieteikuma iesniedzējs projekta pieteikuma B daļā “Budžets” iekļauj informāciju par projekta attiecināmo izmaksu pozīcijām atbilstoši MK noteikumu 14.punktam.

28. Ja projekta pieteikuma iesniedzējs izmanto projekta piešķirto finansējumu atbilstoši MK noteikumu 14.1.6.1. un 14.1.6.2.apakšpunktam rezultātu, kas atbilst noteikumu 12.1.apakšpunktam, apmaksai, attiecīgajos rezultātos jānorāda informācija par finansējuma avotu, norādot programmas nosaukumu un attiecīgā projekta numuru.

29. Projekta īstenotāji, veicot sabiedrības informēšanas pasākumus, publicējot zinātniskos rakstus, piedaloties konferencēs vai citādi prezentējot projekta rezultātus, atsaucas uz programmas nosaukumu un attiecīgā projekta numuru.

**V. Projekta pieteikuma noformēšanas un iesniegšanas kārtība**

30. Projekta pieteikuma iesniedzējs aizpilda projekta pieteikumu atbilstoši šā nolikuma 2.pielikumam “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika”.

31. Lai apliecinātu projekta pieteikumu, projekta pieteikuma iesniedzējs paraksta projekta pieteikuma D daļu “Projekta iesniedzēja apliecinājums” ar elektronisku parakstu. Ja nav iespējams nodrošināt drošu elektronisko parakstu projekta pieteikuma iesniedzējs rīkojas atbilstoši šā nolikuma 2.pielikuma “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika” 18.punktā noteiktajam.

**VI. Projektu pieteikumu administratīvā izvērtēšana**

32. Projektu pieteikumu administratīvo izvērtēšanu nodrošina padome sadarbībā ar Studiju un zinātnes administrāciju (turpmāk – administrācija) atbilstoši šī nolikuma 4.pielikumam “Metodika projekta pieteikuma atbilstības izvērtēšanai administratīvās atbilstības kritērijiem”, izvērtējot projekta pieteikuma atbilstību administratīvajiem un papildus administratīvajiem kritērijiem divu nedēļu laikā no šī nolikuma 8.punktā noteiktās projektu konkursa noslēguma dienas.

33. Projekta pieteikumu vērtē atbilstoši MK noteikumu 19.punktā noteiktajiem administratīvajiem kritērijiem, kuri nav papildināmi. Atbilstoši MK noteikumu 19.9.apakšpunktam ir noteikti šādi papildus nepapildināmie administratīvie kritēriji:

33.1. projekts paredz veidot un (vai) attīstīt individuālu zinātnieku grupas programmas tematiskajās jomās;

33.2. projekts paredz veidot un (vai) attīstīt starpdisciplināras starptautiski konkurētspējīgas zinātnieku grupas, kas zinātniskajā darbībā izmanto jaunākās pētniecības metodes un tehnoloģijas;

33.3. projekts paredz attīstīt zinātnisko grupu sadarbību ar atbilstošu tautsaimniecības nozari, tostarp, sagatavojot šīs nozares vajadzībām atbilstošus speciālistus;

33.4. projekts paredz iesaistīties izglītības procesā, nodrošinot prakses un darba iespējas studējošajiem, attīstot ar programmu saistītas maģistratūras un doktorantūras programmas;

33.5. projekts paredz iesaistīties starptautiskos sadarbības tīklos un konsorcijos, kā arī pieteikt un īstenot projektus Eiropas Savienības ietvarprogrammas un citu starptautisko programmu ietvaros.

33.6. projekts paredz veicināt zināšanu pārnesi, iesaistot sabiedrību un veicinot tās izpratni par pētniecības lomu un devumu sabiedrībai nozīmīgu jautājumu risināšanā, iesaistot atbilstošās mērķa grupas;

33.7. projekts paredz veicināt zināšanu pārnesi, nodrošinot rīcībpolitikas plānošanu un tās īstenošanas izvērtēšanu;

33.8 programmas īstenošanas nodrošināšanai programmas projektu īstenotāji savstarpēji sadarbojas kopīgu aktivitāšu ietvaros (piemēram, oriģināli zinātniskie raksti, sabiedrības informēšanas pasākumi, konferences un semināri).

34. Padome, ņemot vērā administratīvās izvērtēšanas rezultātus, aizpilda projekta pieteikuma 3.pielikumu “Administratīvās atbilstības kritēriju vērtēšanas veidlapa”, ievērojot MK noteikumu 20.punktu.

35. Ja projekta pieteikums neatbilst kādam no šī nolikuma 33.punktā noteiktajiem nepapildināmiem administratīvajiem kritērijiem un papildus nepapildināmiem administratīvajiem kritērijiem, padome pēc administratīvās izvērtēšanas pabeigšanas nosūta programmas īstenošanas un uzraudzības komisijai (turpmāk – komisija) projektu pieteikumu sarakstu komisijas lēmuma par projekta pieteikuma noraidīšanu pieņemšanai atbilstoši MK noteikumu 8.3.2.apakšpunktam.

**VII. Projekta pieteikuma zinātniskā izvērtēšana**

36. Padome, ievērojot MK noteikumu 22.–35.punktā noteikto, organizē ekspertīzi projektu pieteikumu zinātniskai izvērtēšanai.

37. Katra projekta pieteikuma izvērtēšanai padome piesaista divus ekspertus, kuri atbilst MK noteikumu 23. un 24.punktā noteiktajām prasībām.

38. Eksperts, kas ir piekritis veikt projekta pieteikuma vērtēšanu paraksta un ieskenētu nosūta padomei šī nolikuma 8.pielikumu “Eksperta apliecinājums par interešu konflikta neesamību un apņemšanos ievērot konfidencialitāti”.

39. Administrācija ar katru padomes piesaistītu ekspertu slēdz līgumu par ekspertīzes veikšanu, izmantojot šī nolikuma 7.pielikuma “Līgums par ekspertīzes veikšanu” veidlapu. Administrācija nodrošina padomei nepieciešamo informāciju par ekspertīzes rezultātiem, lai veiktu projektu pieteikumu sarakstu ranžēšanu pēc saņemtajiem punktiem.

40. Eksperts vērtē projekta pieteikumu, piešķirot no viena līdz pieciem punktiem, ievērojot šādus MK noteikumu 26.punktā noteiktos zinātniskos vērtēšanas kritērijus:

40.1. projekta zinātniskā kvalitāte, atbilstoši MK noteikumu 27.punktā noteiktajiem apsvērumiem;

40.2. projekta rezultātu ietekme, atbilstoši MK noteikumu 28.punktā noteiktajiem apsvērumiem;

40.3. projekta īstenošanas iespējas un nodrošinājums, atbilstoši MK noteikumu 29.punktā noteiktajiem apsvērumiem.

41. Katrs eksperts izvērtē projekta pieteikumu, aizpildot projekta pieteikuma individuālās ekspertīzes veidlapu atbilstoši šī nolikuma 6.pielikumam “Projekta pieteikuma ekspertīzes individuālā/ekspertīzes konsolidētā vērtējuma veidlapa” (turpmāk – ekspertīzes vērtējuma veidlapa). Viens no projekta pieteikuma vērtēšanā iesaistītajiem ekspertiem, ņemot vērā kvalifikāciju un pieredzi, ir eksperts, kurš ir atbildīgs par abu ekspertu vērtējuma konsolidēšanu ekspertīzes konsolidētajā vērtējuma veidlapā. Otrs eksperts apstiprina aizpildīto konsolidētā vērtējuma veidlapu. Ekspertīzes individuālā vērtējuma un ekspertīzes konsolidētā vērtējuma veidlapas eksperti aizpilda, ievērojot šī nolikuma 5.pielikumu “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”.

42. Ja abi eksperti nespēj vienoties par ekspertīzes konsolidēto vērtējumu viedokļu atšķirības dēļ, eksperti par to informē padomi. Šajā gadījumā padome pieaicina trešo ekspertu, kurš veic projekta pieteikuma vērtēšanu, aizpildot individuālo ekspertīzes vērtējuma veidlapu. Pēc individuālās ekspertīzes vērtējuma veidlapas aizpildīšanas, minētais trešais eksperts, ņemot vērā iepriekšējo divu ekspertu aizpildītās individuālas ekspertīzes vērtējuma veidlapas, aizpilda ekspertīzes konsolidētās ekspertīzes veidlapu.

43. Viens eksperts var veikt vairāku projektu pieteikumu vērtēšanu atbilstoši savai kvalifikācijai un pieredzei.

44. Ja projekta pieteikuma B daļas “Projekta apraksts” apjoms pārsniedz 10 lapas, ekspertam ir tiesības attiekties izvērtēt informāciju, kas seko pēc 10.lapas un viņš sniedz atzinumu tikai par pirmajām 10 lapaspusēm.

**VIII. Lēmuma pieņemšana par finansējuma piešķiršanu vai projekta pieteikuma noraidīšanu**

45. Padome aprēķina katra projekta pieteikuma konsolidēto vērtējumu punktos, izmantojot šādu formulu: kur

45.1. K – projekta pieteikuma konsolidētais vērtējums punktos;

45.2. A – MK noteikumu 31.1.apakšpunktā minētā kritērija (zinātniskā kvalitāte) vērtējums (tā īpatsvars ir 30% no kopējā vērtējuma);

45.3. B – MK noteikumu 31.2.apakšpunktā minētā kritērija (rezultātu ietekme) vērtējums (tā īpatsvars ir 50% no kopējā vērtējuma);

45.4. C – MK noteikumu 31.3.apakšpunktā minētā kritērija (īstenošanas iespējas un nodrošinājums) vērtējums (tā īpatsvars ir 20% apmērā no kopējā vērtējuma).

46. Padome nosūta komisijai projektu pieteikumu sarakstu, ievērojot MK noteikumu 32.punktā noteikto. Projektu pieteikumu sarakstā noteiktais kvalitātes slieksnis ir vismaz 9 punkti šī nolikuma 45.punktā minēto kritēriju kopsummā un vismaz 3 punkti katrā no šiem kritērijiem. Katru MK rīkojuma 6.punktā norādīto uzdevumu izpilda viens projekts, kurš projektu pieteikuma saraksta virs kvalitātes sliekšņa daļā saņēmis visaugstāko novērtējumu starp projektu pieteikumiem, kuri pretendē uz finansējumu par attiecīgā uzdevuma izpildi. Ja viena MK rīkojuma 6.punktā norādītā uzdevuma izpildei iesniegtie projektu pieteikumi minētajā projektu pieteikumu sarakstā ir ar vienādu punktu skaitu, finansējumu piešķir projekta pieteikumam, kura konsolidētā vērtējuma otrais kritērijs (atbilstoši MK noteikumu 31.2. apakšpunktam) it novērtēts visaugstāk. Ja tie paši projektu pieteikumi konsolidētā vērtējuma otrajā kritērijā vērtēti vienādi, finansējumu piešķir tam projekta pieteikumam, kura konsolidētā vērtējuma pirmais kritērijs (atbilstoši MK noteikumu 31.1. apakšpunktam) vērtēts visaugstāk. Ja tie paši projektu pieteikumi konsolidētā vērtējuma pirmajā un otrajā kritērijā ir vērtēti vienādi, komisija pieņem lēmumu par finansējuma piešķiršanu tam projektam, kas vislabāk atbilst MK rīkojuma 6.punktā norādītā uzdevuma izpildei.

47. Komisija trīs darbdienu laikā pēc šī nolikuma 46.punktā minētā saraksta saņemšanas pieņem lēmumu par finansējuma piešķiršanu projekta īstenošanai vai lēmumu par projekta pieteikuma noraidīšanu, ņemot vērā šī nolikuma 46.punktā noteikto un MK noteikumu 33.1.apakšpunktu.

48. Komisijas lēmumu viena mēneša laikā no tā spēkā stāšanās dienas var apstrīdēt atbilstoši lēmumā norādītajai kārtībai.

**IX. Projektu finansēšana**

49. Administrācija divu nedēļu laikā no MK noteikumu 8.3.1.apakšpunktā minētā lēmuma par finansējuma piešķiršanu projekta īstenošanai pieņemšanas dienas noslēdz ar projekta pieteikuma iesniedzēju (turpmāk – projekta īstenotājs) šī nolikuma 9.pielikumā “Līgums par valsts pētījumu programmas “Latvijas mantojums un nākotnes izaicinājumi valsts ilgtspējai” projekta īstenošanu” (turpmāk – projekta līgums) norādīto līgumu.

50. Ievērojot šī nolikuma 49.punktu, projekta īstenotājs projekta īstenošanu uzsāk 10 dienu laikā no projekta līguma noslēgšanas dienas. Projekta izmaksas ir attiecināmas sākot no MK noteikumu 8.3.1.apakšpunktā minētā lēmuma par finansējuma piešķiršanu projekta īstenošanai pieņemšanas dienas.

**X. Projekta vidusposma un projekta noslēguma zinātniskā pārskata iesniegšana un izvērtēšana**

51. Projekta īstenotājs iesniedz padomei projekta vidusposma zinātnisko pārskatu mēneša laikā pēc projekta īstenošanas 18.mēneša un projekta noslēguma zinātnisko pārskatu mēneša laikā pēc projekta īstenošanas noslēguma, kas noteikts projekta līgumā.

52. Padome nodrošina ekspertu, kuri atbilst MK noteikumu 23. un 24.punktā noteiktajām prasībām, atlasi projekta vidusposma zinātniskā pārskata un projekta noslēguma zinātniskā pārskata izvērtēšanai, kas tiek veiktas atbilstoši MK noteikumu 46.punktam.

53. Vidusposma zinātnisko pārskatu un projekta noslēguma zinātnisko pārskatu viena mēneša laikā izvērtē vismaz divi eksperti atbilstoši nolikuma 5.pielikumam “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”. Ekspertu viedokļu nesakritības gadījumā, tiek piesaistīts trešais eksperts nolikuma 46.punkta noteiktajā kārtībā.

**XI. Padomes vidusposma un gala ziņojums par programmas īstenošanu**

54. Padome, ievērojot MK noteikumu 50.punktu, sagatavo padomes vidusposma un gala ziņojumu par programmas īstenošanu (turpmāk – padomes ziņojums) viena mēneša laikā no vidusposma un noslēguma zinātniskā pārskata izvērtēšanas noslēguma dienas.

55. Padomes ziņojuma par programmas īstenošanu saturu veidos:

55.1. statistika par finansētajiem projektiem (publikācijas, maģistra/doktora darbi, visi rezultatīvie rādītāji);

55.2. projekta zinātnisko rezultātu apraksts atbilstoši programmas mērķim un uzdevumiem;

55.3. zinātniskās sadarbības apraksts (sevišķi starp programmas projektiem, starptautiskā līmenī, konsorciji, plānotie pieteikumi ES pētniecības un inovāciju pamatprogrammās (Apvārsnis 2020 un Apvārsnis Eiropa) u.tml.);

55.4. projektu rezultātu sociālekonomiskā ietekme (vidusposmā īstenotie pasākumi, noslēgumā konkrētie īstenotie pasākumi saskaņā ar programmas horizontālajiem uzdevumiem);

55.5. cita informācija atbilstoši komisijas lēmumiem.

56. Administrācija nodrošina padomei nepieciešamo informāciju par ekspertīzes rezultātiem, lai veiktu padomes ziņojumu sagatavošanu.

57. Programmas ietvaros projektu īstenotāji nodrošina dalību vidusposma un noslēguma zinātniskajās konferencēs. Administratīvo atbalstu (organizatorisku pasākumu īstenošana) minēto zinātnisko konferenču organizēšanā nodrošina administrācija.

**XII. Papildus informācija**

58. Projekta īstenotājs apņemas publicēt projekta informāciju (tajā skaitā par projekta īstenošanu, zinātnisko grupu, aktivitātēm un sasniegtajiem rezultātiem) projekta īstenotāja rīcībā esošajā mājaslapā un apņemas to uzturēt vismaz piecus gadus kopš dienas, kad tiek parakstīts noteikumu 59.1.2.apakšpunktā noteiktais projekta izpildes pieņemšanas un nodošanas akts.

59. Informāciju par apstiprinātiem projekta pieteikumiem publicē tīmekļa vietnēs [www.izm.gov.lv](http://www.izm.gov.lv) un [www.lzp.gov.lv](http://www.lzp.gov.lv).

60. Jautājumus par projekta pieteikuma sagatavošanu un iesniegšanu nosūta uz elektroniskā pasta adresēm [atis.migals@izm.gov.lv](mailto:atis.migals@izm.gov.lv) un [ingmars.kreismanis@lzp.gov.lv](mailto:ingmars.kreismanis@lzp.gov.lv). Atbildes uz projekta pieteikuma iesniedzēja iesūtītajiem jautājumiem nosūta elektroniski. Jautājumus iesniedz ne vēlāk kā divas darbdienas līdz šī nolikuma 8.punktā noteiktajam projekta pieteikuma iesniegšanas beigu termiņam. Citus jautājumus par programmas īstenošanu nosūta uz minētajām elektroniskā pasta adresēm.

61. Projekta līguma teksts slēgšanas procesā var tikt precizēts atbilstoši projekta satura specifikai. Ekspertīzes līguma teksts slēgšanas procesā var tikt precizēts atbilstoši projekta pieteikuma satura un ekspertīzes specifikai.

**Pielikumi**

**1.pielikums** “Projekta pieteikums”;

**2.pielikums** “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika”;

**3.pielikums** “Administratīvās atbilstības kritēriju vērtēšanas veidlapa”;

**4.pielikums** “Metodika projekta pieteikuma atbilstības izvērtēšanai administratīvās atbilstības kritērijiem”;

**5.pielikums** “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”;

**6.pielikums** “Projekta pieteikuma ekspertīzes individuālā/ekspertīzes konsolidētā vērtējuma veidlapa”;

**7.pielikums** “Līgums par ekspertīzes veikšanu”’;

**8.pielikums** “Eksperta apliecinājums par interešu konflikta neesamību un apņemšanos ievērot konfidencialitāti”;

**9.pielikums** “Līgums par valsts pētījumu programmas “Latvijas mantojums un nākotnes izaicinājumi valsts ilgtspējai” projekta īstenošanu”.

1. atbilstoši <https://likumi.lv/ta/id/295569-par-valsts-budzetu-2018-gadam> un <https://likumi.lv/doc.php?id=295595> [↑](#footnote-ref-1)